Institutul de cercetări Economice și Sociale „Gh. Zane”, Academia Română – Filiala Iași

Invitație la dezbatere: *Responsabilitate și acțiune civică*

Sesiunea de comunicări *Interogații și reflecții filosofice* din cadrul „Zilelor Academice Ieșene” 2020 include în acest an un colocviu pe tema *Responsabilitate și acțiune civică*. Prin acest colocviu dorim să creăm un cadru de dezbatere asupra reconfigurării ideii de responsabilitate, în contextul prezent al pandemiei mondiale și al efectelor generalizate ale acesteia. Așteptăm ca discuțiile și prezentările din cadrul dezbaterii să ofere perspective noi, actualizate și contextualizate asupra unor concepte și teme precum: responsabilitatea individuală și socială, relația cu celălalt, raportul individului cu masele, distanțarea socială, libertatea de acțiune, conviețuirea socială, comportament etic, forme de rezistență și contestare a regulilor.

Într-un sens mai larg, tema colocviului prezintă un caracter axiologic și trimite inevitabil către analiza unor valori individuale și sociale fundamentale precum: dreptatea, echitatea, libertatea, democrația, comunitatea, solidaritatea, stabilitatea, toleranța, utilitatea, statul de drept, binele moral, adevărul, cunoașterea etc. Astfel, dezbaterea se dorește a fi una care să propună perspective diverse, din spectrul filosofiei practice, existențialiste, social-politice, al bioeticii, etc.

Cei interesați să participe sunt rugați să trimită până la 30 septembrie 2020 o scurtă contribuție (maxim 1500 de cuvinte) care să ofere unele premise și direcții de dezbatere în perspectiva colocviului. Textele vor fi încărcate pe un site, astfel ca până la data dezbaterii să poată fi consultate de către toți ceilalți participanți. Colocviul se va desfășura pe o platformă on-line.

Contact: CS III Bârliba Ionuț

ionutbarliba@gmail.com